als_Latn dik_Latn sag_Latn
Bejta në emisionin Studio e hapur në TV2 shpalosi rezultatet e arritura dhe planet për të ardhmen
Kryetari i komunës së Gostivarit Nevzat Bejta, në një intervistë dhënë për televizionin lokal TV2, shpalosi rezultatet e arritura në krye të komunës për më pak se dy vjet qeverisje dhe planet për pjesën e mbetur të mandatit, me theks të veçantë Programin zhvillimor të komunës së Gostivarit për vitin 2015.
Në emisionin Studio e hapur" në TV2, Bejta ndër të arriturat më kryesore të komunës në sferën e infrastrukturës përmendi ndërtimin e rrugës Çegran Tumçevisht me të cilën bëhet lidhja e disa fshatrave me autostradën Gostivar-Tetovë, ndërtimin e disa rrugëve shumë të rëndësishme në qytet dhe vendbanimet rurale, depërtimin e rrugës që do lidhë dy anët e qytetit, përmirësimin e nivelit të pastërtisë, gjelbërimit, si dhe ndriçimit publik. Në veçanti përmendi investimet në arsim dhe ngritjen e nivelit të cilësisë në arsim, si dhe ngjalljen e jetës kulturore në komunë.
Duke shpalosur pjesë të programit zhvillimor të komunës së Gostivarit për vitin 2015, kryetari Bejta theksoi se sivjet përfundimisht do të lëshohet në përdorim stacioni për filtrimin e ujit, me çka zgjidhet një segment shumë i rëndësishëm i sistemit të ujësjellësit, proces ky që do vazhdojë edhe me rregullimin e segmenteve tjera, më pas ndërtimin e urës së parë për automjete mbi lumin Vardar pas ardhjes së demokracisë, sanimin e rrugëve të dëmtuara, riasfaltimin e rrugëve kryesore të qytetit, modernizimin e ndriçimit publik në pjesën qendrore të qytetit, si dhe realizimin e shumë projekteve tjera nga sfera të ndryshme me mjete nga buxheti i komunës, buxheti i shtetit dhe fonde nga organizatat ndërkombëtare.
Kryetari i komunës ë Gostivarit Nevzat Bejta, demantoi koordinatorin e Lëvizjes "Besa" Bilal Kasami, i cili në të njëjtin emision kohë më parë, tha se me komunën e Gostivarit udhëheq personi, i cili në krye të saj ka ardhur me vota të manipuluara.
"Rezultatet e zgjedhjeve lokale 2013 në Gostivar, reflektojnë vullnetin e shumicës së qytetarëve të komunës së Gostivarit, edhe atë të të gjitha komuniteteve që jetojnë në të. Partia e cila ka garuar me BDI-në dhe me mua, përveç në vitin 2009, i ka humbur vazhdimisht zgjedhjet. Në vitin 2011 unë i fitova zgjedhjet dhe u emërova ministër i Pushtetit Lokal, në vitin 2013 fitova si kandidat komune, ndërsa në vitin 2014 zgjedhjet parlamentare i fituam me një dallim shumë të madh prej 7000 votash, nënvizoi Bejta në intervistën për televizionin lokal TV2
als_Latn als_Latn als_Latn als_Latn als_Latn als_Latn